Document ID: 32015D0348

IZVEDBENI SKLEP KOMISIJE (EU) 2015/348
z dne 2. marca 2015
o skladnosti določenih ciljev, vključenih v nacionalne načrte ali načrte funkcionalnih blokov zračnega prostora, predložene v skladu z Uredbo (ES) št. 549/2004 Evropskega parlamenta in Sveta, z vseevropskimi cilji uspešnosti za drugo referenčno obdobje
(notificirano pod dokumentarno številko C(2015) 1293)
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 549/2004 Evropskega parlamenta in Sveta z dne 10. marca 2004 o določitvi okvira za oblikovanje enotnega evropskega neba (okvirna uredba) (1) in zlasti člena 11(3)(c) Uredbe,
ob upoštevanju naslednjega:
(1)
V skladu z Uredbo (ES) št. 549/2004 morajo države članice sprejeti nacionalne načrte ali načrte funkcionalnih blokov zračnega prostora (v nadaljnjem besedilu: FAB), vključno z obvezujočimi nacionalnimi cilji ali cilji na ravni FAB, pri čemer morajo zagotoviti skladnost z vseevropskimi cilji uspešnosti. Poleg tega navedena uredba določa, da mora Komisija oceniti skladnost navedenih ciljev na podlagi meril za oceno iz člena 11(6)(d) in da se lahko odloči za izdajo priporočil, če ugotovi, da merila niso bila izpolnjena. Podrobna pravila v zvezi s tem so bila določena v Izvedbeni uredbi Komisije (EU) št. 390/2013 (2).
(2)
Vseevropski cilji uspešnosti na ključnih področjih uspešnosti glede varnosti, okolja, zmogljivosti in stroškovne učinkovitosti za drugo referenčno obdobje (2015-2019) so bili sprejeti z Izvedbenim sklepom Komisije 2014/132/EU (3).
(3)
Države članice so do 1. julija 2014 Komisiji predložile načrte izvedbe na ravni FAB. V številnih primerih je bila začetna predložitev le v obliki osnutka. Poleg tega so bili številni načrti naknadno spremenjeni z dopolnitvami ali popravki, od katerih je bil zadnji z dne 9. januarja 2015. Komisija je pri svoji oceni upoštevala najnovejše predložene informacije.
(4)
Organ za oceno uspešnosti, ki je v skladu s členom 3 Izvedbene uredbe (EU) št. 390/2013 zadolžen za pomoč Komisiji pri izvajanju načrta izvedbe, je Komisiji 7. oktobra 2014 predložil uvodno poročilo o oceni, 15. decembra 2014 pa posodobljeno različico navedenega poročila. Poleg tega je Komisija od organa za oceno uspešnosti prejela poročila, ki temeljijo na informacijah nacionalnih nadzornih organov o spremljanju načrtov izvedbe in ciljev, predloženih v skladu s členom 18(4) Izvedbene uredbe (EU) št. 390/2013.
(5)
Za ključno področje uspešnosti glede varnosti je bila v skladu z načeli iz točke 2 Priloge IV k Izvedbeni uredbi (EU) št. 390/2013 ocenjena skladnost ciljev, ki so jih predložile države članice glede učinkovitosti upravljanja varnosti in uporabe klasifikacije resnosti na podlagi metodologije orodja za analizo tveganja (Risk Analysis Tool - RAT). Navedena ocena je pokazala, da so cilji, ki so jih vse države članice predložile glede FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB in SW FAB, skladni z ustreznim vseevropskim ciljem uspešnosti.
(6)
Za ključno področje uspešnosti glede okolja je bila v skladu z načeli iz točke 3 Priloge IV k Izvedbeni uredbi (EU) št. 390/2013 ocenjena skladnost ciljev, ki so jih predložile države članice, pri čemer so se uporabile ustrezne referenčne vrednosti FAB za horizontalno učinkovitost leta na zračni poti za dejansko pot leta, ki - če se uporabijo - na ravni Unije zagotavljajo, da je izpolnjen vseevropski cilj uspešnosti, izračuna jih upravitelj omrežja, določene pa so v najnovejši različici načrta delovanja omrežja (2014-2018/2019) iz junija 2014. Navedena ocena je pokazala, da so cilji, ki so jih vse države članice predložile glede FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB in SW FAB, skladni z ustreznim vseevropskim ciljem uspešnosti.
(7)
Za ključno področje uspešnosti glede zmogljivosti je bila v skladu z načeli iz točke 4 Priloge IV k Izvedbeni uredbi (EU) št. 390/2013 ocenjena skladnost ciljev, ki so jih predložile države članice za zamudo upravljanja pretoka zračnega prometa (ATFM) na zračni poti, pri čemer so se uporabile ustrezne referenčne vrednosti FAB za zmogljivost, ki - če se uporabijo - na ravni Unije zagotavljajo, da je izpolnjen vseevropski cilj uspešnosti, izračuna jih upravitelj omrežja, določene pa so v načrtu delovanja omrežja. Navedena ocena je pokazala, da so cilji, ki so jih predložili Združeno kraljestvo in Irska glede UK-IR FAB, Poljska in Litva glede Baltic FAB, Danska in Švedska glede DK-SE FAB ter Estonija, Finska in Latvija glede NEFAB, skladni z ustreznim vseevropskim ciljem uspešnosti.
(8)
Za ključno področje uspešnosti glede stroškovne učinkovitosti so bili v skladu z načeli iz točke 5 v povezavi s točko 1 Priloge IV k Izvedbeni uredbi (EU) št. 390/2013 ocenjeni cilji, izraženi v ugotovljenih stroških na enoto na zračni poti, ki so jih predložile države članice, ob upoštevanju trenda ugotovljenih stroškov na enoto na zračni poti v drugem referenčnem obdobju ter v skupnem času prvega in drugega referenčnega obdobja (2012-2019), števila enot storitev (napovedi glede prometa) in ravni ugotovljenih stroškov na enoto na zračni poti v primerjavi z državami članicami s podobnim delovnim in gospodarskim okoljem. Navedena ocena je pokazala, da so cilji, ki so jih predložili Združeno kraljestvo in Irska glede UK-IR FAB, Poljska in Litva glede Baltic FAB, Ciper, Grčija in Malta glede Blue Med FAB, Bolgarija in Romunija glede Danube FAB, Hrvaška, Češka, Slovenija in Madžarska glede FABCE, Portugalska in Španija za območji zaračunavanja celinska Španija in španski Kanarski otoki glede FAB SW, Danska in Švedska glede DK-SE FAB ter Estonija, Finska in Latvija glede NEFAB, skladni z ustreznim vseevropskim ciljem uspešnosti.
(9)
Zato Komisija meni, da so cilji, vključeni v načrte izvedbe, ki so jih pripravili Združeno kraljestvo in Irska glede UK-IR FAB, Danska in Švedska glede DK-SE FAB, Poljska in Litva glede Baltic FAB ter Estonija, Finska in Latvija glede NEFAB, skladni z vseevropskimi cilji uspešnosti na vseh štirih ključnih področjih uspešnosti. Poleg tega Komisija meni, da so cilji, ki so jih predložili Belgija, Luksemburg, Francija, Nemčija in Nizozemska glede FABEC, Avstrija, Hrvaška, Češka, Madžarska, Slovaška in Slovenija glede FABCE, Ciper, Grčija, Italija in Malta glede Blue Med FAB, Bolgarija in Romunija glede Danube FAB ter Portugalska in Španija glede SW FAB, skladni z vseevropskimi cilji uspešnosti na ključnih področjih uspešnosti glede varnosti in okolja. Komisija tudi meni, da so cilji, ki so jih predložili Ciper, Grčija in Malta glede Blue Med FAB, Bolgarija in Romunija glede Danube FAB, Hrvaška, Češka, Slovenija in Madžarska glede FAB CE ter Portugalska in Španija glede SW FAB, skladni z vseevropskimi cilji uspešnosti na ključnem področju uspešnosti glede stroškovne učinkovitosti. Zato v zvezi z vsemi navedenimi cilji ni treba izdati priporočil, naj zadevni nacionalni nadzorni organi predlagajo revidirane cilje. V zvezi s cilji, ki so jih predložile navedene države članice in niso skladni z ustreznimi vseevropskimi cilji uspešnosti, je Komisija izdala priporočila, kakor je določeno v Izvedbenemu sklepu Komisije C(2015)1263 o neskladnosti ciljev.
(10)
Ukrepi iz tega sklepa so v skladu z mnenjem Odbora za enotno evropsko nebo -
SPREJELA NASLEDNJI SKLEP:
Člen 1
Cilji, ki so vključeni v načrte izvedbe, predložene v skladu z Uredbo (ES) št. 549/2004, in navedeni v Prilogi, so skladni z vseevropskimi cilji uspešnosti za drugo referenčno obdobje iz Izvedbenega sklepa 2014/132/EU.
Člen 2
Ta sklep je naslovljen na države članice.
V Bruslju, 2. marca 2015

Labels: 11
8
4
20